ଦେବକୂଳ ନାରାୟଣ ରାଓ (ଡି.ଏନ.ରାଓ ୦୩/୦୭/୧୯୪୯-୦୩/୧୨/୨୦୧୬) ଜଣେ ଓଡ଼ିଆ ଚିତ୍ରକର ଥିଲେ  । ତୈଳଚିତ୍ର, ଜଳଚିତ୍ର, ପାରମ୍ପରିକ ଓଡ଼ିଶୀ ପଟ୍ଟଚିତ୍ରର ଆଧୁନିକୀକରଣ ଓ ବିଭିନ୍ନ ପୃଷ୍ଠଭୂମିରେ ତାଙ୍କର ମୌଳିକ ଚିତ୍ର ପାଇଁ ସେ ପରିଚିତ ଥିଲେ । ସେ ଖଲ୍ଲିକୋଟ ଚାରୁ ଓ କାରୁକଳା ମହାବିଦ୍ୟାଳୟର ଅଧ୍ୟକ୍ଷ ଏବଂ ଓଡ଼ିଶା ଲଳିତ କଳା ଏକାଡେମୀ ଉପସଭାପତି ଭାବରେ କାର୍ଯ୍ୟ କରିଥିଲେ । ଜୀବନ କାଳ ଡି.ଏନ.ରାଓ, ୧୯୪୯ ମସିହା ଜୁଲାଇ ୩ତାରିଖରେ ଜନ୍ମଗ୍ରହଣ କରିଥିଲେ । ତାଙ୍କ ପିତାଙ୍କ ନାମ ଡି. ମୁଖଲିଙ୍ଗମ୍ ଓ ମାତାଙ୍କ ନାମ ଡି ଚିନାପା ଥିଲା । ଖଲ୍ଲିକେଟସ୍ଥିତ ଚାରୁ ଓ କାରୁକଳା ବିଦ୍ୟାଳୟରୁ ସେ ଚିତ୍ରକଳା ଶିକ୍ଷା କରିଥିଲେ । ସେଠାରେ ଧର୍ମପଦ ପୁରସ୍କାର ପ୍ରାପ୍ତ ଗୁରୁ ଅନନ୍ତ କୁମାର ପଣ୍ଡାଙ୍କଠାରୁ ସେ ତୈଳ ଚିତ୍ର ଓ ଗ୍ରାଫିକ୍ ଆର୍ଟ ଶିକ୍ଷାଗ୍ରହଣ କରିଥିଲେ । ସେ ଭୁବନେଶ୍ୱରସ୍ଥିତ ବିଜେବି କଲେଜର ପ୍ରାଣୀ ବିଭାଗରେ ୧୩ବର୍ଷ ଧରି ଫଟୋ ଆର୍ଟିଷ୍ଟ ଭାବରେ କାମ କରିଥିଲେ । ତାପରେ ୧୮ବର୍ଷ କାଳ ବିଭୂତି କାନୁନ୍‌ଗୋ ଚାରୁ ଓ କାରୁକଳା ମହାବିଦ୍ୟାଳୟରେ ଅଧାପକ ଭାବରେ କାର୍ଯ୍ୟ କରିଥିଲେ । ୨୦୦୨ ମସିହାରେ ସେ ଖଲ୍ଲିକୋଟ ଚାରୁ ଓ କାରୁକଳା ମହାବିଦ୍ୟାଳୟର ଅଧ୍ୟକ୍ଷ ଭାବରେ କାର୍ଯ୍ୟାରମ୍ଭ କରି, ୨୦୦୭ ମସିହାରେ ଅବସର ଗ୍ରହଣ । ସେ ଓଡ଼ିଶା ଲଳିତ କଳା ଏକାଡେମୀ ଉପସଭାପତି ଭାବରେ ମଧ୍ୟ କାମ କରିଥିଲେ । ଚିତ୍ର କଳା ରାଓ, ତୈଳଚିତ୍ର, ଜଳଚିତ୍ର ଓ ପାରମ୍ପରିକ ଓଡ଼ିଶୀ ପଟ୍ଟଚିତ୍ରରେ ନିପୂଣ ଥିଲେ । ସଉରା ଚିତ୍ର ପାଇଁ ସେ ବିଶେଷ ଭାବେ ପରିଚିତ ଥିଲେ । ସେରିଗ୍ରାଫ୍ (ସିଲ୍କ ସ୍କ୍ରିନ ପ୍ରିଣ୍ଟିଂ) ଓ ଉଡ଼ କଟ ପ୍ରିଣ୍ଟିଂ ଆରମ୍ଭ କରି, ଏହି କଳାକୁ ଲୋକପ୍ରିୟ କରାଇବାରେ ସହାୟକ ହୋଇଥିଲେ  । ୧୯୬୬ରୁ ୨୦୦୬ ମସିହା ପର୍ଯ୍ୟନ୍ତ ବିଭିନ୍ନ ପ୍ରଦର୍ଶନୀ ତଥା କଳାର ଶିବିରମାନ ଆୟୋଜିତ କରାଇ, ସେ କଳାର ପ୍ରଚାର ପ୍ରସାର ଦିଗରେ କାର୍ଯ୍ୟ କରିଥିଲେ ।